|  |  |
| --- | --- |
| Numri i lëndës: | 2019:137826 |
| Datë: | 26.09.2019 |
| Numri i dokumentit:  | 00536251 |

**P.nr.615/19**

**NË EMËR TË POPULLIT**

**GJYKATA THEMELORE NË PEJË**-Departamenti i përgjithshëm, me gjyqtarin e vetëm gjykues Ahmet Rexhaj, me pjesëmarrjen e sekretares juridike Lindmire Begolli, në çështjen penale ndaj të akuzuarit A M nga Peja, rruga “..”,nr..., për shkak të veprës penale “lëndim i lehtë trupor” nga neni 185 par.1 të KPRK-së, duke vendosur sipas aktakuzës së Prokurorisë Themelore në Pejë, Departamenti për krime të përgjithshme, PP/II.nr.1124/2019 të datës 26.06.2019, pas mbajtjes së shqyrtimit fillestar me datë 23.09.2019, në prezencë të Prokurorit të shtetit Lumturije Hoxha, të akuzuarit A M, e në mungesë të palës së dëmtuar A B merr këtë:

**A K T GJ Y K I M**

I akuzuari A M i biri i A dhe i nënës H e gjinisë K, i lindur me datë .., në Pejë, ku edhe jeton, rruga “..” nr.., ka të kryer shkollën e mesme, me profesion punëtor, i martuar, baba i dy fëmijëve, i gjendjes së dobët ekonomike, i identifikuar në bazë të letërnjoftimit me nr..., shqiptar, shtetas i Republikës së Kosovës, mbrohet në liri.

**ËSHTË FAJTOR**

**Për shkak se:**

Me datë 15.05.2019, rreth orës 14:45, afër lokalit G, në rrugën “I D”, në Pejë, tjetrit i shkakton lëndime të lehta trupore me pasoja të përkohshme për shëndet dhe atë të dëmtuarit A B, në atë mënyrë që ditën kritike pas një mosmarrëveshje mes tij dhe drejtorit të kompanisë A B për disa parregullsi në kompaninë e pastrimit “K B” ku i pandehuri ishte në marrëdhënie pune, pasi dalin nga lokali në fjalë vazhdojnë fjalosjen ku për një çast i pandehuri e godet me grusht (boks) në fytyrë të dëmtuarin, ku si shkak i goditjes i njëjti rrëzohet në tokë,-

-Me çka ka kryer vepër penale, “Lëndim i lehtë trupor” nga neni 185 par.1 të KPRK-së,

Andaj, gjykata duke u bazuar në nenin 7,41,42,43,46,73, të KPK-së, nenit 185 par.1 të KPRK-së, si dhe nenit 365 të KPPRK-së, të akuzuarit A M i shqipton:

**DËNIM ME GJOBË**

Ashtu që të akuzuarit A M, i cakton dënim me gjobë në shumë prej 300€ (katërqind euro ) e të cilin dënim është i obliguar që ta paguaj në afat prej 90 ditësh pas plotfuqishmërisë së aktgjykimit,

Nëse i akuzuari i lartcekur dënimin me gjobë nuk e paguan në afat të caktuar, atëherë dënimi me gjobë gjykata do ta zëvendësoi me dënim burgu, në kohëzgjatje prej 15 ditësh, duke llogaritur një ditë burgim për çdo 20 euro të gjobës.

I akuzuari obligohet që në emër të shpenzimeve të procedurës penale të paushallit gjyqësor shumën prej 20€, si dhe në emër të taksës për kompensimin e viktimave të krimit në shumë prej 30€, të gjitha këto në afat prej 15 ditësh, pas plotfuqishmërisë së aktgjykimit.

Pala e dëmtuar A B nga Peja, rruga “L P”, nr... për realizimin e kërkesës pasurore juridike udhëzohet në kontest të rregullt civil.

**A r s y e t i m**

Prokuroria Themelore në Pejë-Departamenti për krime të përgjithshme ka ngrit aktakuzë PP/II.nr.1124/2019 të datës 26.06.2019, ndaj të akuzuarit A M nga Peja, rruga “..”,nr..., për shkak të veprës penale “lëndim i lehtë trupor” nga neni 185 par.1 të KPRK-së.

Gjykata ka caktuar shqyrtimin fillestarë me datë 23.09.2019, Pas leximit të aktakuzës nga ana e Prokurorit të shtetit PP/II.nr.1124/2019 të datës 26.06.2019, në seancën e shqyrtimit fillestar, gjykata është bindur se i akuzuari i ka kuptuar aktakuzën dhe të akuzuarit i ka dhënë mundësinë që të deklarohet për pranimin ose mos pranimin e fajësisë.

Në këtë rast gjykata ka udhëzuar të akuzuarin për rendësin dhe pasojat e pranimit të fajësisë dhe i akuzuari ka deklaruar se i ka kuptuar të gjitha pasojat e pranimit të fajësisë dhe e pranon fajësinë për vepër penale me të cilën ngarkohet, deklaron se ketë veprim e ka ndërmarrë në afekt për shkak se paraprakisht është e vërtetë se ka pasur një fjalosje me të dëmtuarin i cili e ka provokuar me fjalë banale duke e prekur edhe në familje, të cilat nuk do ti përsëris edhe këtu, por i ka deklaruar në polici, lidhur me ketë rast e ka humbur kontrollin ka dalë jashtë kontrollit dhe nuk ka qenë vetvetja i ka mëshuar boks në fytyrë duke i shkaktuar gjakderdhje për çka është penduar për veprimet e tij, i kërkon falje publike para Gjykatës dhe premton se veprime të tilla apo të ngjashme nuk do ti përsëris në të ardhmen. Sqaron se ditën kur ka ndodhur rasti ka qenë punëtor në firmën e këtu të dëmtuarit A B dhe ngatërresës ka ndodhur lidhur me punën me një shampon të cilin e përdorin gjatë kryerjes së punëve dhe të njëjtin e ka dërguar te një konsumator për mostër për provim dhe ka harru ti tregoj, ashtu që fjala fjalës ka ardhur gjerë te zënka siç e përshkroi edhe më lartë, dhe nuk është në marrëdhënie punë më dhe nuk ka pasur kontakt me palën e dëmtuar apo me ish punëdhënësin e tij A B, dhe sa i përket anës së tij nuk do të ndërmerr kurrfarë veprime në të ardhmen dhe zënka i përket të kaluarës.

Prokurori i shtetit ka deklaruar se pajtohet me pranimin e fajësisë nga ana e të akuzuarit, i propozon Gjykatës që ta pranoj pranimin e fajësisë nga ana e të akuzuarit dhe i njëjti të çmohet si pranim i vullnetshëm dhe i sinqertë me rastin e marrjes së vendimit.

Në vijim gjykata duke shqyrtuar fajësinë nga ana e të akuzuarit vlerësoi se pranimi i fajësisë paraqet shprehje të lirë të vullnetit të të akuzuarit, pasi që ai e ka kuptuar natyrën dhe pasojat e pranimit të fajësisë.

Andaj gjykata duke u gjendur para këtyre fakteve siç janë pranimi i fajësisë nga ana e të akuzuarit, si dhe duke pasur parasysh provat të cilat gjenden në shkresat e lëndës siç janë: raporti fillestar i incidentit me numrë rasti 2019-DA-0888, i datës 15.05.2019, raporti i policit hetues Faton Berisha #7195 i datës 15.05.2019, deklarata e të dëmtuarit A B e dhënë në stacion policor në Pejë e datës 15.05.2019, deklarata e të dyshuarit A M e dhënë në stacion policor në Pejë e datës 15.05.2019, akt ekspertimi mjeko ligjor i ekspertit Dr.Ditor Haliti i datës 25.05.2019, dhe raporti mjekësor me numër protokolli 8367 i datës 15.05.2019 lëshuar nga QKMF-Urgjenca në Pejë, fotot, gjykata erdhi në përfundim se në veprimet e të akuzuarit ekzistojnë të gjitha elementet e veprës penale të përshkruara si në dispozitiv të këtij aktgjykimi e për të cilin është shpallur fajtor.

Duke vendosur mbi vendimin mbi dënim konform nenit 73 të KPRK-së, gjykata i vlerësoi të gjitha rrethanat lehtësuese dhe rënduese që ndikojnë në llojin e dënimit dhe nga rrethanat lehtësuese gjeti se e ka pranuar fajësinë, i vie keq, pati sjellje korrekte në shqyrtim fillestar, për gjykatën nuk ka të dhëna se i njëjti më parë ka ra ndesh me ligjin, ndërkaq nga rrethanat rënduese për të akuzuarin e lartcekur gjykata nuk ka gjetë asgjë.

Andaj gjykata duke u gjendur para këtyre rrethanave të akuzuarin e gjykoi si në dispozitiv të këtij aktgjykimi duke konsideruar se ky dënim është në përputhje me shkallën e përgjegjësisë penale të tij dhe me intensitetin e rrezikimit të vlerave të mbrojtura të shoqërisë dhe është bindur se vendimi mbi dënimin do të shërbej për arritjen e qëllimit të dënimit e që është pengimi i të akuzuarit në kryerjen e veprave penale në të ardhmen si dhe në preventivën tjetër për personat tjerë që të përmbahen nga kryerja e veprave penale konform nenit 41 të KRPK-së.

Duke u bazuar në nenin 450 të KPPRK-së, e obligoi të akuzuarin në paguarjen e shpenzimeve të procedurës penale të paushallit gjyqësor.

Konform nenit 39 par.1,2,3 nën par. 3.1 të Ligjit për kompensim të viktimave të krimit e obligoi të akuzuarin që të paguaj shpenzimet e viktimave të krimit.

Konform nenit 463 të KPPK-së, gjykata e udhëzoi palën e dëmtuar A B nga Peja, rruga “Lidhja e Prizrenit”, nr.18, për realizimin e kërkesës pasurore juridike në kontest të rregullt civil.

Nga sa u tha më lart u vendos si në dispozitiv të këtij aktgjykimi konform nenit 365 të KPPRK-së.

**NGA GJYKATA THEMELORE NË PEJË-Departamenti i Përgjithshëm P.nr.615/19.**

**Sekretare juridike Gjyqtari i vetëm gjykues**

Lindmire Begolli Ahmet Rexhaj

**KËSHILLË JURIDIKE:**

Kundër këtij aktgjykimi është e lejuar ankesa

në afat prej 15 ditësh, nga dita e marrjes, Gjykatës

së Apelit në Prishtinë, e nëpërmjet të kësaj gjykate.